Title: คำสั่งการประปานครหลวง ที่ 121/2544 เรื่อง หลักเกณฑ์ให้ผู้มีรายได้น้อยผ่อนชำระค่าใช้จ่ายในการติดตั้งประปาใหม่

คำสั่งการประปานครหลวง

คำสั่งการประปานครหลวง
ที่ ๑๒๑/๒๕๔๔
เรื่อง
กำหนดหลักเกณฑ์ให้ผู้มีรายได้น้อยผ่อนชำระค่าใช้จ่าย
ในการติดตั้งประปาใหม่[๑]

เพื่อเป็นการช่วยเหลือให้ผู้มีรายได้น้อยสามารถขอติดตั้งประปาใหม่ได้โดยไม่เดือดร้อน
จึงให้ผู้มีรายได้น้อยผ่อนชำระค่าใช้จ่ายในการติดตั้งประปาใหม่ได้ภายในกำหนดไม่เกิน
๑ ปี ตามหลักเกณฑ์ ดังต่อไปนี้

๑. 
คุณสมบัติของผู้ขอผ่อนชำระ
ผู้ขอผ่อนชำระค่าใช้จ่ายในการติดตั้งประปาใหม่
จะต้องมีคุณสมบัติดังนี้
๑.๑ มีรายชื่ออยู่ในทะเบียนบ้านในฐานะเจ้าบ้าน
๑.๒ มีรายได้โดยเฉลี่ยต่อเดือนไม่เกินเดือนละ ๘,๐๐๐ บาท
๑.๓ เป็นผู้ขอใช้น้ำประเภทที่อยู่อาศัย ใช้มาตรวัดน้ำขนาด
๑/๒ นิ้ว โดยไม่มีการวางท่อจ่ายน้ำ

๒. 
การค้ำประกัน
ผู้ขอผ่อนชำระจะต้องจัดหาผู้ค้ำประกันซึ่งเป็น ข้าราชการ
หรือ พนักงานรัฐวิสาหกิจ ดำรงตำแหน่งไม่ต่ำกว่าระดับ ๖ หรือเทียบเท่า

๓. 
หลักเกณฑ์การขอติดตั้งประปาใหม่
สถานที่ขอติดตั้งประปาใหม่อยู่ในบริเวณที่มีท่อจ่ายน้ำผ่าน
มีระยะทางที่ต้องวางท่อเข้าสถานที่ใช้น้ำไม่เกิน ๒๐ เมตร
ซึ่งอยู่ในหลักเกณฑ์ที่ต้องชำระค่าใช้จ่ายในการติดตั้งประปาใหม่ตามอัตราเหมาจ่ายที่การประปานครหลวงกำหนด

๔. 
วิธีการผ่อนชำระ
ให้ผ่อนชำระค่าใช้จ่ายในการติดตั้งประปาใหม่ดังนี้
๔.๑
ชำระค่าใช้จ่ายในการติดตั้งประปาใหม่งวดแรกอย่างน้อยร้อยละ ๒๐
ของราคาค่าใช้จ่ายในการติดตั้งประปาใหม่ทั้งหมด
๔.๒ ส่วนที่เหลือผ่อนชำระภายในกำหนดไม่เกิน ๑ ปี
โดยผ่อนชำระเดือนละ ๑ งวด
๔.๓ การประปานครหลวงจะเรียกให้ชำระค่าใช้จ่ายในการติดตั้งประปาใหม่ผ่อนชำระโดยรวมอยู่ในใบเสร็จรับเงินค่าน้ำประปา

๕. 
ให้ผู้มีรายได้น้อยที่มีสิทธิผ่อนชำระ
ยื่นคำขอติดตั้งประปาใหม่เช่นเดียวกับกรณีปกติ
และให้สำนักงานประปาสาขาที่ติดตั้งประปาใหม่จัดทำสัญญาผ่อนชำระ
โดยให้ผู้จัดการสำนักงานประปาสาขาเป็นผู้ลงนามสัญญาและควบคุมดูแลการผ่อนชำระให้เป็นไปตามกำหนด
หากผู้ใช้น้ำไม่ปฏิบัติตามสัญญา
ให้ระงับการจ่ายน้ำประปาและเรียกให้ผู้ค้ำประกันชำระเงินผ่อนชำระที่ยังค้างชำระอยู่ทั้งหมดแก่การประปานครหลวง

๖. 
ให้รองผู้ว่าการ (บริการ) มีอำนาจกำหนดวิธีปฏิบัติให้เป็นไปตามคำสั่งนี้ 

ทั้งนี้ ตั้งแต่บัดนี้เป็นต้นไป
และให้ยกเลิกคำสั่งอื่นใดที่ขัดหรือแย้งกับคำสั่งนี้

สั่ง ณ วันที่ ๕ เมษายน พ.ศ. ๒๕๔๔
ชวนพิศ  ธรรมศิริ
ผู้ว่าการการประปานครหลวง

สุกัญญา/ผู้จัดทำ
๑๑ มกราคม ๒๕๔๙

อัมพิกา/แก้ไข
๗ พฤศจิกายน ๔๔
ตรวจถูกต้อง ๒๑/๑๒/๒๕๔๔

สุเมธ/ปรับปรุง
๑๗ กรกฎาคม ๒๕๕๘

[๑] ราชกิจจ่านุเบกษา เล่ม
๑๑๘/ตอนพิเศษ ๔๔ ง/หน้า ๕๒/๑๘ พฤษภาคม ๒๕๔๔